CELEX: 22016D1118
Language: mt
Date: 2016-06-10 00:00:00
Title: Deċiżjoni Nru 1/2016 tal-Kumitat tat-trasport intern Komunità/Żvizzera tal-10 ta' Ġunju 2016 dwar is-sistema ta' tariffi applikabbli fuq il-vetturi fl-Iżvizzera mill-1 ta' Jannar 2017 [2016/1118]

9.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 186/36
            
         DEĊIŻJONI Nru 1/2016 TAL-KUMITAT TAT-TRASPORT INTERN KOMUNITÀ/ŻVIZZERA
   tal-10 ta' Ġunju 2016
   dwar is-sistema ta' tariffi applikabbli fuq il-vetturi fl-Iżvizzera mill-1 ta' Jannar 2017 [2016/1118]
   IL-KUMITAT,
   Wara li kkunsidra l-Ftehim bejn il-Komunità Ewropea u l-Konfederazzjoni Żvizzera dwar it-trasport ta' merkanzija u passiġġieri permezz tal-linji tal-ferrovija u tat-triq (1) (minn hawn 'il quddiem magħruf bħala “il-Ftehim”), u b'mod partikolari l-Artikolu 51(2) tiegħu,
   Billi:
   
               (1)
            
            
               F'konformità mal-Artikolu 40 tal-Ftehim, l-Iżvizzera ilha mill-1 ta' Jannar 2001 timponi tariffa mhux diskriminatorja fuq il-vetturi għall-ispejjeż li jiġġeneraw (“tariffa bbażata fuq it-traffiku ta' vetturi li jġorru merkanzija tqila”). Din it-tariffa tagħmel distinzjoni bejn tliet kategoriji ta' standards ta' emissjonijiet (klassijiet EURO).
            
         
               (2)
            
            
               Għal dan il-fini, l-Artikolu 40(2) u (4) tal-Ftehim jistipula l-medja ppeżata tat-tariffi, it-tariffa massima għall-kategorija tal-vetturi l-aktar li jniġġsu kif ukoll id-differenza massima ta' tariffa minn kategorija għall-oħra.
            
         
               (3)
            
            
               Fid-dawl tal-modernizzazzjoni tal-flotta ta' vetturi li jiċċirkolaw fl-Iżvizzera, li timplika li aktar u aktar vetturi qegħdin jikkonformaw mal-istandards EURO l-aktar riċenti, huwa meħtieġ li l-Kumitat tat-trasport intern Komunità/Żvizzera jadatta d-distribuzjoni tal-kategoriji tal-istandards EURO bejn it-tliet kategoriji tat-tariffa.
            
         
               (4)
            
            
               Għandu jinżamm l-iskont ta' 10 % fuq it-tariffa li japplika għall-kategorija previst fid-Deċiżjoni Nru 1/2011 tal-Kumitat tat-trasport intern Komunità/Żvizzera tal-10 ta' Ġunju 2011 (2) għall-vetturi tal-klassijiet ta' emissjoni EURO II u EURO III mgħammrin wara b'sistema approvata ta' filtru tal-partikuli,
            
         IDDEĊIEDA KIF ĠEJ:
   Artikolu 1
   It-tariffa fuq it-traffiku ta' vetturi li jġorru merkanzija tqila marbuta mal-prestazzjoni tal-vettura li l-piż totali attwali tagħha ma jaqbiżx l-40 tunnellata u li tagħmel vjaġġ ta' 300 km, għandha tkun:
   
               —
            
            
               CHF 372,00 għall-kategorija tat-tariffa 1
            
         
               —
            
            
               CHF 322,80 għall-kategorija tat-tariffa 2
            
         
               —
            
            
               CHF 273,60 għall-kategorija tat-tariffa 3.
            
         Artikolu 2
   Il-kategorija tat-tariffa 1 tapplika għall-vetturi tal-klassi ta' emissjoni EURO III kif ukoll għall-vetturi kollha ammessi għaċ-ċirkolazzjoni qabel id-dħul fis-seħħ tal-istandard EURO III.
   Il-kategorija tat-tariffa 2 tapplika għall-vetturi tal-klassijiet ta' emissjoni EURO IV u EURO V.
   Il-kategorija tat-tariffa 3 tapplika għall-vetturi tal-klassi ta' emissjoni EURO VI.
   Artikolu 3
   Japplika l-iskont ta' 10 % fuq it-tariffa fir-rigward tal-kategorija rilevanti, mogħti lill-vetturi tal-klassijiet ta' emissjoni EURO II u EURO III mgħammrin wara b'sistema approvata ta' filtru tal-partikuli, kif previst fl-Artikolu 1 tad-Deċiżjoni Nru 1/2011 tal-Kumitat tat-trasport intern Komunità/Żvizzera.
   Artikolu 4
   Din id-Deċiżjoni tidħol fis-seħħ fl-1 ta' Jannar 2017.
   
      Magħmul f'Berna, l-10 ta' Ġunju 2016.
      
         
            Għall-Konfederazzjoni Żvizzera
         
         
            Il-President
         
         Peter FÜGLISTALER
      
      
         
            Għall-Unjoni Ewropea
         
         
            Il-Kap tad-Delegazzjoni tal-Unjoni Ewropea
         
         Fotis KARAMITSOS
      
   
   
      (1)  ĠU L 114, 30.4.2002, p. 91.
   
      (2)  ĠU L 193, 23.7.2011, p. 52.